<classify> Timu hizo mbili za Tanzania, zinakutana katika mechi ya Kundi A huku zote zikiwa na pointi tatu, lakini KMKM ikiwa inakamilisha mechi yake ya mwisho wakati mabingwa wa Bara watamaliza mechi zao Jumapili. KMKM inazo pointi tatu katika mechi zake tatu baada ya kuishinda Telecom ya Djibouti bao 1-0 katika mechi ya kwanza Julai 18, mwaka huu, lakini ikapoteza mechi mbili dhidi ya Gor Mahia kwa mabao 3-1 na kulala tena kwa mabao 2-1 dhidi ya Al Khartoum ya Jamhuri ya Sudan juzi Jumatano.Lakini kwa upande wa Yanga, baada ya kufungwa mabao 2-1 katika ufunguzi dhidi ya Gor Mahia, juzi ilizinduka na kuilaza Telecom kwa mabao 3-0, hivyo kujiweka pazuri kulinganisha na mabingwa wenzao wa Zanzibar.Mbali na Yanga na KMKM, mechi nyingine leo itakuwa kati ya Al Khartoum dhidi ya Gor Mahia saa nane mchana. Msimamo wa Kundi A lenye timu tano unaonesha kuwa Al Khartoum inaongoza kwa kuwa pointi sita sawa na Gor Mahia, lakini Wasudani wako mbele kwa kuwa wamefunga mabao mengi.Wamefunga mabao saba wakati Wakenya wana mabao matano. Yanga ni ya tatu ikiwa na pointi tatu sawa na KMKM, lakini mabingwa wa Bara wamefunga mabao manne na kufungwa mawili wakati KMKM imefunga mabao mawili na kufungwa matano.Telecom iko mkiani ikiwa haina pointi na uwezekano wa kuingia robo fainali utakuwapo ikishinda mechi zote mbili ilizobakiza. Hivyo, mechi ya leo kati ya timu hizo za Tanzania itakuwa muhimu sana kwani zote zinahitaji ushindi ili kuweka hai matumaini ya kucheza robo fainali hasa ikizingatiwa kuwa kundi lao linatoa timu tatu za kusonga mbele.Baada ya kuishinda Telecom juzi, Kocha Mkuu wa Yanga, Hans van der Pluijm alisema wamejipanga kufanya vizuri dhidi ya KMKM leo kwa kuhakikisha wanashinda mechi hiyo. Yanga itamkaribisha tena kikosini mshambuliaji wake, Donald Ngoma wa Zimbabwe ambaye alitolewa nje kwa kupewa kadi mbili za njano katika mechi ya kwanza dhidi ya Gor Mahia.Nyota huyo wa zamani wa FC Platinum ya kwao ndiye aliyeiwezesha Yanga kupata bao la kuongoza dhidi ya Gor Mahia baada ya shuti lake kusindikizwa wavuni na beki Haruni Shakava. Anategemewa kuongoza mashambulizi tena akiwa na ama Kpah Sherman au Amissi Tambwe ambaye juzi alikosa penalti katika mechi dhidi ya Telecom kama ilivyokuwa kwa Simon Msuva.Katika hatua nyingine, baada ya Yanga kukosa penalti tatu katika michezo miwili tofauti, Kocha Mkuu wa Yanga Pluijm amesema sasa suala hilo limekuwa ni tatizo linalohitaji kufanyiwa kazi. Katika mchezo wa kwanza dhidi ya Gor Mahia, Yanga walipata penalti na kuipoteza baada ya nahodha Nadir Haroub Cannavaro kupiga mpira na kupanguliwa na kipa wa Gor Mahia, Boniface Oluoch.Katika mchezo wa juzi dhidi ya Telecom, Msuva na Tambwe walipoteza penalti nyingine. Pluijm alisema sio kwamba katika mazoezi wachezaji hawajifunzi upigaji wa penalti kwani ni sehemu ya mazoezi na pindi wachezaji wanapokuwa mazoezini hufanya vizuri, lakini wanapokuwa uwanjani hushindwa kufanya vizuri.Katika mechi za jana, APR ya Rwanda na Al Shandy ya Jamhuri ya Sudan zilisonga mbele katika robo fainali kutoka Kundi B. APR imeongoza kundi hilo baada ya kufikisha pointi tisa katika mechi zake tatu kwa kushinda zote ikiwamo ya jana kwa kushinda mabao 2-1 dhidi ya Lydia Ludic Burundi Academic Football Club LLB Academic, hivyo kuitupa nje timu hiyo ya Bujumbura pamoja na Heegan ya Somalia.Katika mechi ya kwanza, Al Shandy iliishinda Heegan mabao 3-2, hivyo kufikisha pointi nne na kuungana na APR katika robo fainali wakati LLB Academic imemaliza na pointi mbili na Heegan pointi moja.  <topic>: michezo 